Baba sterf by kleuterskoolArgieffoto Die polisie doen ŉ geregtelike doodsondersoek nadat ŉ vier maande oue babaseuntjie Dinsdagmiddag by ŉ kleuterskool aan die Oos-Rand dood is. Kapt. Nomsa Sekele, polisiewoordvoerder, het Woensdag aan Maroela Media bevestig die voorval het by ŉ kleuterskool in Rynfield, Benoni, plaasgevind. “Dit is in dié stadium glad nie bekend hoe die baba dood is nie. ŉ Nadoodse ondersoek sal gedoen word om die oorsaak van sy dood vas te stel,” het Sekele gesê. “Al wat ons tans kan bevestig, is dat die seuntjie omstreeks 12:00 deur paramedici by die kleuterskool dood verklaar is. ŉ Geregtelike doodsondersoek word gedoen en niemand is nog in hegtenis geneem nie.” Sekele het gesê dit kan tot twee weke duur voordat die uitslae van die nadoodse ondersoek bekend is. Christie Fourie, hoof en eienares van die kleuterskool The Cow Jumped Over The Moon, het Woensdag aan Maroela Media gesê die kleuterskool kan nie in dié stadium kommentaar oor die voorval lewer alvorens die nadoodse ondersoek voltooi is nie. Fourie het gesê die kleuterskool sal ŉ mediaverklaring uitreik sodra die uitslae bekend is. Volgens die kleuterskool se webwerf bestaan die skool al sedert 2000. “Ons is ŉ gevestigde skool met opgeleide onderwyspersoneel en ŉ verpleegster in die babasentrum. Die omgewing is ŉ liefdevolle huis weg van die huis af. Sekuriteitskameras verseker ŉ goed gemoniteerde veilige omgewing vir jou kosbare kinders,” lui ŉ inskrywing op die webwerf. Die skool sien om na pasgebore babas en kinders tot ses jaar oud. Die opgeleide kleuterskoolpersoneel is ook toegerus met noodhulpkennis.